
B8‑0121/2015

Europa-Parlamentets beslutning om fornyelse af mandatet til Internet Governance Forum

(2015/2526(RSP))

Europa-Parlamentet,

–
der henviser til sin beslutning af 23. juni 2005 om informationssamfundet
, 

–
der henviser til sin beslutning af 14. januar 2008 om det andet Internet Governance Forum
,

–
der henviser til principerklæringen og handlingsplanen fra verdenstopmødet om informationssamfundet (WSIS), vedtaget i Genève den 12. december 2003,

–
der henviser til Kommissionens meddelelse med titlen "Mod et globalt partnerskab i informationssamfundet: Omsætning af Genève-principperne i handling” (COM(2004)0480),

–
der henviser til Tunis-engagementet og -dagsordenen for informationssamfundet, vedtaget i Tunis den 18. november 2005,

–
der henviser til Kommissionens meddelelse til opfølgning af WSIS-mødet i 2006 (COM(2006)0181),

–
der henviser til sin beslutning af 15. juni 2010 om forvaltning af internettet: de næste skridt,

–
der henviser til det såkaldte NETmundial Multistakeholder Statement, der blev fremlagt den 24. april 2014,

–
der henviser til Kommissionens meddelelse "Internetpolitik og -forvaltning - EU's rolle i udformningen af fremtidens internetforvaltning" (COM(2014)0072);

–
der henviser til den fælles erklæring fra EU's delegation til det Internet Governance Forum, der blev afholdt den 2.-5. september 2014 i Istanbul,

–
der henviser til forretningsordenens artikel 123, stk. 2,

A.
der påpeger, at internettet efter Parlamentets opfattelse udgør et offentligt rum, som fremmer demokrati, kulturel mangfoldighed, menneskerettigheder, innovation og handel, og en hjørnesten for det digitale indre marked;

B.
der påpeger, at Internet Governance Forum (IGF) har til formål at udøve sit mandat fra verdenstopmødet om informationssamfundet (WSIS), drøfte en lang række spørgsmål i forbindelse med internetforvaltning og i givet fald at komme med henstillinger til det internationale samfund;  

C.
der henviser til, at FN 's Generalforsamling den 20. december 2014 besluttede at forlænge IGF’s mandat med yderligere fem år, og at FN’s Generalforsamling i 2015 vil drøfte og træffe afgørelse om en yderligere forlængelse af mandatet; 

D.
der henviser til, at Parlamentet sendte en ad hoc-delegation til WSIS i 2005 og siden da har sendt en delegation til hvert årligt møde i IGF, og at disse delegationer, i samarbejde med Kommissionen, har spillet en afgørende rolle hvad angår promoveringen af europæiske værdier og interaktionen med de civilsamfundsorganisationer og repræsentanter for nationale parlamenter, der har deltaget i disse arrangementer;

E.
der henviser til, at der på det såkaldte NETmundial-Global Multistakeholder Meeting om fremtiden for internetforvaltning, som blev afholdt på ad hoc-grundlag i april 2014, blev udarbejdet et sæt principper for internetforvaltning og en køreplan for den fremtidige udvikling af internettets økosystem; der ikke desto mindre finder, at der er brug for en mere inklusiv og forudsigelig mekanisme for alle interessenter; 

F.
der henviser til, at EU’s transport-, telekommunikations- og energiministre den 27. november 2014 godkendte Rådets konklusioner, der understreger betydningen af en koordineret europæisk holdning til internetforvaltning;

1.
mener, at EU bør støtte IGF og lade sig inspirere af dets drøftelser, da dette vil give en positiv og konkret baggrund for udformningen af internettets fremtid; 

2.
understreger, at Parlamentet også i fremtiden bør deltage i IGF-møder med en større delegation, der omfatter repræsentanter for alle politiske grupper, for at bidrage effektivt til formulering af en sammenhængende og global EU-tilgang sammen med medlemsstaterne og Kommissionen; 

3.
understreger, at det er fast besluttet på at finde den bedste model for forvaltning af internettet; opfordrer Kommissionen, medlemsstaterne og alle relevante interessenter til at styrke internetforvaltningen yderligere ved at gøre aktører og processer på nationalt, regionalt og internationalt plan mere inkluderende, gennemsigtige og ansvarlige;

4.
opfordrer EU-institutionerne til at bidrage til at øge deltagelsen af interessenter og give alle organisationer lige muligheder for at deltage;

5.
opfordrer de berørte EU-institutioner til fortsat at sætte IGF højt på deres dagsordener og fortsætte deres økonomiske støtte til IGF-sekretariatet og derved bidrage til udviklingen af en effektiv og uafhængig organisation, der er i stand til at udøve sit mandat og bidrage til den model for internetforvaltning, der er under udvikling;  

6.
opfordrer FN’s Generalforsamling til at forny IGF’s mandat, styrke dets ressourcer og videreudvikle bottom up-modellen for internetforvaltning for at sikre inklusion, gennemsigtighed og ansvarlighed;

7.
pålægger sin formand at sende denne beslutning til Kommissionen, Rådet, medlemsstaterne og de nationale parlamenter.

